F’diskors li għamel nhar it-tnejn 20 ta’ Ottubru 2013 fis-seduta plenarja tal-PE ġewwa Strasburgu, il-kap tad-delegazzjoni Laburista fil-Parlament Ewropew Joseph Cuschieri reġa fakkar lil din l-istituzzjoni dwar it-traġedji umani fil-baħar Mediterran, partikolarment viċin Lampedusa, u l-problemi tal-imigrazzjoni irregolari. L-Ewroparlamentari Laburista saħaq li għalkemm il-Kummissarju Malmstrom u l-President Barroso żaru serbut twiebet ġewwa Lampedusa, b’kadavri ta’ nies li ħallew ħajjithom fi triqthom għal futur aħjar ġewwa l-Ewropa, sa issa ma jidher li sar xejn konkret biex din l-istorja ma tirrepetix ruħha. Kien hawn li s-sur Cuschieri faħħar l-eroj Maltin u Taljani li tħallew waħedhom biex jaffaċċjaw din il-problema u qal li l-baħar Mediterran kompla jsir ċimiterju ta’ iġsma ta’ immigranti irregolari, bi traġedja wara l-oħra tfeġġ fuq ix-xtajtiet tagħna. “Jekk l-Ewropa se tibqa tkun passiva, aktar nies qed immutu u se jkomplu jmutu” insista il-Kap tad-Delegazzjoni Laburista fil-Parlament Ewropew. L-Ewroparlamentari Laburista temm id-diskors tiegħu b’appell sabiex issa l-Unjoni Ewropea tgħaddi mill-kliem għal azzjonijiet konkreti. Joseph Cuschieri qal li jistenna li fis-summit Ewropew ta’ din il-ġimgħa, l-stati membri għandhom jaslu fi ftehim sabiex ikun hemm kondiviżjoni ġusta tal-piżijiet ta’ din il-problema – ftehim li jorbot l-iStati Membri u lill-Unjoni Ewropea quddiem din it-traġedja umana.